# name
L'altruisme és la raó principal per decantar-se pel comerç just

# metadata.dc.description.abstract[].value
El capitalisme com a sistema econòmic, que també té profundes implicacions filosòfiques, integra moltes formes d'inversió i de comerç, entre les quals destaquen cada vegada més les inversions socialment responsables i el comerç just. Segons l'Institut per a la Inversió de Morgan Stanley, el 85% dels inversors estan interessats en inversions sostenibles, i el 67% dels inversors de la generació mil·lennial participen com a mínim en una activitat d'inversió sostenible i tenen gairebé el doble de probabilitats d'invertir en empreses o fons que estableixen com a objectiu resultats socials o ambientals específics. Pel que fa al comerç just, una enquesta esmentada en un informe publicat per l'Agència Catalana del Consum assenyala que el 72% dels enquestats estan disposats a comprar un producte que faci un patrocini vinculat a alguna causa solidària. Què porta tantes persones a apostar per aquest model econòmic? Segons diversos estudis fets en l'última dècada, en la decisió de fer inversions socialment responsables o d'adquirir productes de comerç just hi intervenen tant factors econòmics com la percepció que a la llarga s'obtindran més beneficis, a més de factors no econòmics. Destaquen la bona reputació i l'aprovació social que comporta decantar-se explícitament per aquest model, la sensació de benestar que comporta saber que s'està contribuint a una causa solidària que coincideix amb la visió ètica de cadascú i, per descomptat, l'altruisme, que és molt propi de l'espècie humana. La investigadora Xiaolan Yang i els seus col·laboradors, del Laboratori de Ciències Cognitives de la Universitat Internacional de Shanghai i de la Facultat d'Economia de la Universitat de Zhejiang, a la Xina, han examinat fins a quin punt l'altruisme té influència quan prenem la decisió de fer una inversió socialment responsable o d'adquirir productes de comerç just. Els resultats del treball, publicats a la revista Frontiers in Neuroscience, indiquen que un dels factors importants a tenir en compte per estimular els inversors a fer inversions socialment responsables i els ciutadans a decantar-se pel comerç just és el mirament pel bé de les altres persones, és a dir, l'altruisme.

# metadata.dc.rights[].value
(c) Edició de Premsa Periòdica Ara, 2021

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
L'altruisme és la raó principal per decantar-se pel comerç just